b'\n_START_ARTICLE_\nSemn\xc4\x83tur\xc4\x83 digital\xc4\x83\n_START_PARAGRAPH_\nO semn\xc4\x83tur\xc4\x83 digital\xc4\x83 este o schem\xc4\x83 matematic\xc4\x83 folosit\xc4\x83 pentru a demonstra autenticitatea mesajelor sau documentelor digitale. O semn\xc4\x83tur\xc4\x83 digital\xc4\x83 valid\xc4\x83 ofer\xc4\x83 destinatarului o baz\xc4\x83 solid\xc4\x83 pentru a crede c\xc4\x83 mesajul a fost creat de c\xc4\x83tre un expeditor cunoscut (autentificare), s\xc4\x83 fie sigur c\xc4\x83 expeditorul nu poate nega c\xc4\x83 a trimis mesajul (non-repudiere), \xc8\x99i c\xc4\x83 mesajul nu a fost modificat pe parcurs (integritate)._NEWLINE_Semn\xc4\x83turile digitale sunt un element standard al celor mai multe suite de\xc2\xa0protocoale criptografice, \xc8\x99i sunt frecvent utilizate pentru distribuirea de software, tranzac\xc8\x9bii financiare, software de gestiunea contractelor, precum \xc8\x99i \xc3\xaen alte cazuri \xc3\xaen care este important s\xc4\x83 se detecteze falsificarea sau manipularea datelor.\n_START_SECTION_\nExplica\xc8\x9bie\n_START_PARAGRAPH_\nSemn\xc4\x83turile digitale sunt adesea utilizate pentru punerea \xc3\xaen aplicare a\xc2\xa0semn\xc4\x83turilor electronice, un termen mai larg care se refer\xc4\x83 la orice date electronice care poart\xc4\x83 inten\xc8\x9bia de semn\xc4\x83tur\xc4\x83, dar nu toate semn\xc4\x83turile electronice sunt semn\xc4\x83turi digitale. \xc3\x8en unele \xc8\x9b\xc4\x83ri, inclusiv \xc3\xaen Statele Unite ale Americii, Turcia, India, Brazilia, Indonezia, Mexic, Arabia Saudit\xc4\x83, Elve\xc8\x9bia \xc8\x99i \xc8\x9b\xc4\x83rile din Uniunea European\xc4\x83, semn\xc4\x83turile electronice au semnifica\xc8\x9bie juridic\xc4\x83._NEWLINE_Semn\xc4\x83turile digitale folosesc criptografia asimetric\xc4\x83. \xc3\x8en multe cazuri, acestea ofer\xc4\x83 un strat de validare \xc8\x99i de securitate pentru mesajele trimise printr-un canal nesecurizat: implementat\xc4\x83 corespunz\xc4\x83tor, o semn\xc4\x83tur\xc4\x83 digital\xc4\x83 ofer\xc4\x83 receptorului motiv s\xc4\x83 cread\xc4\x83 c\xc4\x83 mesajul a fost trimis de c\xc4\x83tre expeditorul declarat \xc3\xaen mesaj. Sigiliile \xc8\x99i semn\xc4\x83turile digitale sunt echivalente din punct de vedere legal cu semn\xc4\x83tura olograf\xc4\x83 \xc8\x99i cu sigiliile \xc8\x99tampilate.\xc2\xa0Semn\xc4\x83turile digitale sunt echivalente cu semn\xc4\x83turile olografe tradi\xc8\x9bionale \xc3\xaen multe privin\xc8\x9be, dar puse \xc3\xaen aplicare \xc3\xaen mod corespunz\xc4\x83tor semn\xc4\x83turile digitale sunt mult mai dificil de falsificat decat cele olografe. Sistemele de semn\xc4\x83tur\xc4\x83 digital\xc4\x83, \xc3\xaen sensul folosit aici, sunt criptografice, \xc8\x99i trebuie s\xc4\x83 fie implementate corespunz\xc4\x83tor pentru a fi eficiente. Semn\xc4\x83turile digitale pot oferi \xc8\x99i\xc2\xa0non-repudiere, \xc3\xaen sensul c\xc4\x83 semnatarul nu mai poate sus\xc8\x9bine c\xc4\x83 nu a semnat un mesaj \xc8\x99i \xc3\xaen acela\xc8\x99i timp c\xc4\x83 \xc8\x9bine secret\xc4\x83\xc2\xa0cheia privat\xc4\x83; mai mult, unele sisteme de non-repudiere ofer\xc4\x83 o marc\xc4\x83 temporal\xc4\x83 pentru semn\xc4\x83tura digital\xc4\x83, astfel \xc3\xaenc\xc3\xa2t, chiar dac\xc4\x83 cheia privat\xc4\x83 este expus\xc4\x83, semn\xc4\x83tura r\xc4\x83m\xc3\xa2ne valid\xc4\x83. Mesajele semnate digital poate fi orice se poate reprezenta sub form\xc4\x83 de\xc2\xa0\xc8\x99ir de bi\xc8\x9bi: de exemplu, mesaje de\xc2\xa0e-mail, contracte, sau un mesaj transmis prin intermediul unui alt\xc2\xa0protocol criptografic.\n_START_SECTION_\nIstoria semn\xc4\x83turii digitale\n_START_PARAGRAPH_\n\xc3\x8en 1976, Whitfield Diffie \xc8\x99i Martin Hellman\xc2\xa0au descris pentru prima dat\xc4\x83 no\xc8\x9biunea de schem\xc4\x83 de semn\xc4\x83tur\xc4\x83 digital\xc4\x83, cu toate ca ei presupuneau c\xc4\x83 exist\xc4\x83 astfel de sisteme bazate pe func\xc8\x9bii care sunt permut\xc4\x83ri-trap\xc4\x83, \xc3\xaen sens unic. Cur\xc3\xa2nd dup\xc4\x83 aceea, Ronald Rivest, Adi Shamir, \xc8\x99i Len Adleman au inventat algoritmul RSA, care poate fi utilizat pentru a produce semn\xc4\x83turi digitale\xc2\xa0primitive (de\xc8\x99i numai ca demonstra\xc8\x9bie\xc2\xa0\xe2\x80\x93semn\xc4\x83turile RSA \xe2\x80\x9esimple\xe2\x80\x9d nu sunt sigure). Primul pachet de software comercializat pe scar\xc4\x83 larg\xc4\x83 care a oferit semn\xc4\x83tur\xc4\x83 digital\xc4\x83 a fost IBM Lotus Notes 1.0, lansat \xc3\xaen 1989, care folosea algoritmul RSA._NEWLINE_Alte scheme de semn\xc4\x83tur\xc4\x83 digital\xc4\x83 au fost elaborate cur\xc3\xa2nd dup\xc4\x83 RSA, cele mai vechi fiind semn\xc4\x83turile Lamport, semn\xc4\x83turile Merkle\xc2\xa0(denumite \xc8\x99i \xe2\x80\x9earbori Merkle\xe2\x80\x9d sau mai simplu \xe2\x80\x9earbori hash\xe2\x80\x9d), \xc8\x99i\xc2\xa0semn\xc4\x83tura Rabin._NEWLINE_\xc3\x8en 1984, Shafrira Goldwasser, Silvio Micali, \xc8\x99i Ronald Rivest au devenit primii care au definit riguros cerin\xc8\x9bele de securitate pentru schemele de semn\xc4\x83turi digitale.\xc2\xa0Ei au\xc2\xa0descris o ierarhie de modele de atacuri asupra schemelor de semn\xc4\x83tur\xc4\x83, \xc8\x99i au prezentat \xc8\x99i\xc2\xa0schema de semn\xc4\x83tur\xc4\x83 GMR, prima despre care se putea demonstra c\xc4\x83 previne chiar \xc8\x99i un fals existen\xc8\x9bial \xc3\xaempotriva unui mesaj de atac ales, care este \xc3\xaen prezent defini\xc8\x9bia acceptat\xc4\x83 a securit\xc4\x83\xc8\x9bii schemelor de semn\xc4\x83tur\xc4\x83.\xc2\xa0Primul astfel de sistem, care nu este construit pe baza func\xc8\x9biilor-trap\xc4\x83, ci mai degrab\xc4\x83 pe o familie de func\xc8\x9bii cu o cerin\xc8\x9b\xc4\x83 mult mai relaxat\xc4\x83 a acestor permut\xc4\x83ri cu sens unic, a fost prezentat de c\xc4\x83tre Moni Naor \xc8\x99i Moti Yung.\n_START_SECTION_\nAplica\xc8\x9bii ale semn\xc4\x83turilor digitale\n_START_PARAGRAPH_\nPe m\xc4\x83sur\xc4\x83 ce organiza\xc8\x9biile s-au \xc3\xaendep\xc4\x83rtat de documentele pe h\xc3\xa2rtie cu semn\xc4\x83turi olografe sau cu \xc8\x99tampile de  autenticitate, semn\xc4\x83turile digitale ofer\xc4\x83 un plus de asigurare a dovezii provenien\xc8\x9bei, identit\xc4\x83\xc8\x9bii \xc8\x99i st\xc4\x83rii unui document electronic, precum \xc8\x99i recunoa\xc8\x99terea consim\xc8\x9b\xc4\x83m\xc3\xa2ntului informat \xc8\x99i aprobarea sa de c\xc4\x83tre semnatar.\xc2\xa0Government Printing Office\xc2\xa0(GPO) din Statele Unite public\xc4\x83 versiunile electronice ale bugetului, ale legilor publice \xc8\x99i private, precum \xc8\x99i procesele legislative din Congres cu semn\xc4\x83turi digitale. Universit\xc4\x83\xc8\x9bi, \xc3\xaentre care Penn State, Universitatea din Chicago, \xc8\x99i Stanford public\xc4\x83 matricolele studen\xc8\x9bilor cu semn\xc4\x83tur\xc4\x83 digital\xc4\x83._NEWLINE_Mai jos sunt c\xc3\xa2teva motive comune pentru care se recurge la semn\xc4\x83tura digital\xc4\x83 pentru comunica\xc8\x9bii:\n_START_SECTION_\nAutentificare\n_START_PARAGRAPH_\nDe\xc8\x99i mesajele pot adesea s\xc4\x83 includ\xc4\x83 informa\xc8\x9bii despre entitatea care trimite un mesaj, informa\xc8\x9biile pot s\xc4\x83 nu fie corecte. Semn\xc4\x83turile digitale pot fi utilizate pentru a autentifica sursa mesajelor. Atunci c\xc3\xa2nd proprietatea asupra cheii secrete a semn\xc4\x83turii digitale este legat\xc4\x83 de un anumit utilizator, o semn\xc4\x83tur\xc4\x83 valid\xc4\x83 arat\xc4\x83 c\xc4\x83 mesajul a fost trimis de c\xc4\x83tre acel utilizator. Importan\xc8\x9ba \xc3\xaencrederii mari \xc3\xaen autenticitatea expeditorului este evident\xc4\x83 mai ales \xc3\xaentr-un context financiar. De exemplu, presupunem c\xc4\x83 filiala unei b\xc4\x83nci trimite instruc\xc8\x9biuni c\xc4\x83tre biroul central pentru a solicita o schimbare a balan\xc8\x9bei unui cont. Dac\xc4\x83 oficiul central nu este convins c\xc4\x83 un astfel de mesaj este cu adev\xc4\x83rat trimis de la surse autorizate, a r\xc4\x83spunde favorabil unei asemenea cereri ar putea fi o gre\xc8\x99eal\xc4\x83 grav\xc4\x83.\n_START_SECTION_\nIntegritatea\n_START_PARAGRAPH_\n\xc3\x8en multe scenarii, expeditorul \xc8\x99i destinatarul unui mesaj ar putea avea nevoie de \xc3\xaencredere c\xc4\x83 mesajul nu a fost modificat \xc3\xaen timpul transmisiei. De\xc8\x99i criptarea ascunde con\xc8\x9binutul unui mesaj, un atacator ar putea\xc2\xa0schimba un mesaj criptat f\xc4\x83r\xc4\x83 a-l \xc8\x99i \xc3\xaen\xc8\x9belege. (Unii algoritmi de criptare, cunoscu\xc8\x9bi sub numele de algoritmi\xc2\xa0nonmaleabili, \xc3\xaempiedic\xc4\x83 acest lucru, dar al\xc8\x9bii nu.) Cu toate acestea, dac\xc4\x83 un mesaj este semnat digital, orice schimbare asupra mesajului \xc3\xaei anuleaz\xc4\x83 semn\xc4\x83tura. \xc3\x8en plus, nu exist\xc4\x83 nicio modalitate eficient\xc4\x83 de a modifica un mesaj \xc8\x99i semn\xc4\x83tura lui astfel \xc3\xaenc\xc3\xa2t s\xc4\x83 rezulte un mesaj nou cu o semn\xc4\x83tur\xc4\x83 valid\xc4\x83, pentru c\xc4\x83 acest lucru este considerat a fi de imposibil din punct de vedere computa\xc8\x9bional din cauza nivelului de securitate al celor mai multe func\xc8\x9bii hash criptografice (a se vedea rezisten\xc8\x9ba la coliziune).\n_START_SECTION_\nNon-repudierea\xe2\x81\xa0(d)\n_START_PARAGRAPH_\nNon-repudierea, sau, mai precis,\xc2\xa0non-repudierea originii, este un aspect important al semn\xc4\x83turii digitale. Prin aceast\xc4\x83 proprietate, o entitate care a semnat unele informa\xc8\x9bii nu mai poate, la un moment ulterior, s\xc4\x83 nege faptul c\xc4\x83 a semnat-o. Similar, accesul doar la cheia public\xc4\x83 nu permite falsificarea unei semn\xc4\x83turi valide de c\xc4\x83tre un ter\xc8\x9b._NEWLINE_Aceste propriet\xc4\x83\xc8\x9bi de autentificare, non-repudiere etc. sunt valabile \xc3\xaen condi\xc8\x9biile \xc3\xaen care cheia secret\xc4\x83 de nu a fost revocat\xc4\x83 \xc3\xaenainte de utilizarea ei. Revocarea public\xc4\x83 a unei perechi de chei este o abilitate necesar\xc4\x83, altfel scurgerile de chei secrete pe alte canale vor duce la implicarea perpetu\xc4\x83 a pretinsului proprietar al perechii de chei. Verificarea st\xc4\x83rii de revocare impune o verificare \xe2\x80\x9eon-line\xe2\x80\x9d; de exemplu, verificarea unei\xc2\xa0liste de certificate revocate\xc2\xa0sau prin intermediul Online Certificate Status Protocol. Foarte aproximativ, acest lucru este analog cu un furnizor care prime\xc8\x99te carduri de credit, care verific\xc4\x83 \xc3\xaen primul r\xc3\xa2nd on-line la emitentul cardului pentru a afla dac\xc4\x83 un anumit card a fost declarat pierdut sau furat. Desigur, cu perechile de chei furate, furtul este adesea descoperit numai dup\xc4\x83 ce cheia secret\xc4\x83 este utilizat\xc4\x83, de exemplu, pentru a semna un certificat fals \xc3\xaen scopuri de spionaj.\n_START_SECTION_\nUtilizarea de cititoare de smart-carduri cu tastatur\xc4\x83 separat\xc4\x83\n_START_PARAGRAPH_\nIntroducerea unui cod PIN pentru activarea smart-cardului necesit\xc4\x83 frecvent o tastatur\xc4\x83 numeric\xc4\x83. Unele cititoare de carduri au propriile lor tastaturi numerice. Acest lucru este mai sigur dec\xc3\xa2t folosind unui cititor de carduri integrat \xc3\xaentr-un PC, cu introducerea PINului folosind tastatura calculatorului. Cititoarele cu tastatur\xc4\x83 numeric\xc4\x83 sunt menite s\xc4\x83 eludeze amenin\xc8\x9barea pe care o reprezint\xc4\x83\xc2\xa0key-loggerele, care au poten\xc8\x9bialul de a compromite codul PIN. Cititoarele specializate de carduri sunt mai pu\xc8\x9bin vulnerabile \xc8\x99i la manipulare, software-ul \xc8\x99i hardware-ul lor fiind de multe ori certificate\xc2\xa0EAL3.\n_START_SECTION_\nAlte modele de smart-carduri\n_START_PARAGRAPH_\nDesignul de smart-carduri este un domeniu activ, \xc8\x99i exist\xc4\x83 scheme de smart-carduri destinate pentru a evita unele probleme particulare, de\xc8\x99i p\xc3\xa2n\xc4\x83 acum securitatea lor a fost rareori dovedit\xc4\x83.\n_START_SECTION_\nUtilizarea de semn\xc4\x83turi digitale doar \xc3\xaen aplica\xc8\x9bii de \xc3\xaencredere\n_START_PARAGRAPH_\nUna dintre principalele diferen\xc8\x9be \xc3\xaentre o semn\xc4\x83tur\xc4\x83 digital\xc4\x83 \xc8\x99i o semn\xc4\x83tur\xc4\x83 olograf\xc4\x83 este aceea c\xc4\x83 utilizatorul nu \xe2\x80\x9evede\xe2\x80\x9d ce semneaz\xc4\x83. Utilizatorul aplica\xc8\x9biei prezint\xc4\x83 un cod hash pentru semnare de c\xc4\x83tre algoritmul de semn\xc4\x83tur\xc4\x83 digital\xc4\x83 folosind cheia privat\xc4\x83. Un atacator care c\xc3\xa2\xc8\x99tig\xc4\x83 controlul asupra PC-ului utilizatorului poate \xc3\xaenlocui aplica\xc8\x9bia utilizatorului cu una str\xc4\x83in\xc4\x83, \xc3\xaenlocuind efectiv comunica\xc8\x9biile proprii ale utilizatorul\xc2\xa0cu cele ale atacatorului. Acest lucru ar putea permite unei aplica\xc8\x9bii malware s\xc4\x83 p\xc4\x83c\xc4\x83leasc\xc4\x83 un utilizator spre a semna orice document prin afi\xc8\x99area pe ecran a originalului, dar prezent\xc3\xa2nd propriile documente ale atacatorului aplica\xc8\x9biei care semneaz\xc4\x83._NEWLINE_Pentru a proteja \xc3\xaempotriva acestui scenariu, se poate pune la punct un sistem de autentificare \xc3\xaentre aplica\xc8\x9bia utilizatorului (procesor de text, client de e-mail, etc.) \xc8\x99i aplica\xc8\x9bia care semneaz\xc4\x83. Ideea general\xc4\x83 este de a oferi un mijloc prin care aplica\xc8\x9biile utilizator \xc8\x99i aplica\xc8\x9bia de semnare s\xc4\x83-\xc8\x99i poat\xc4\x83 verifica reciproc integritatea. De exemplu, aplica\xc8\x9bia de semnare poate impune ca toate cererile s\xc4\x83 vin\xc4\x83 de la binare semnate digital.\n_START_SECTION_\nUtilizarea unui\xc2\xa0modul hardware de securitate\xe2\x81\xa0(d)\xc2\xa0ata\xc8\x99at la re\xc8\x9bea\n_START_PARAGRAPH_\nUna dintre principalele diferen\xc8\x9be \xc3\xaentre un serviciu de semn\xc4\x83tur\xc4\x83 \xc3\xaen\xc2\xa0cloud\xc2\xa0\xc8\x99i serviciile furnizate la nivel local este una de risc. Multe companii care evit\xc4\x83 riscurile, inclusiv guvernele, institu\xc8\x9biile financiare \xc8\x99i medicale, \xc8\x99i procesatorii de pl\xc4\x83\xc8\x9bi necesit\xc4\x83 standarde mai sigure, cum ar fi certific\xc4\x83rile\xc2\xa0FIPS 140-2 nivelul 3 \xc8\x99i FIPS 201, pentru a se asigura c\xc4\x83 semn\xc4\x83tura este valid\xc4\x83 \xc8\x99i sigur\xc4\x83.\n_START_SECTION_\nWYSIWYS\n_START_PARAGRAPH_\nTehnic vorbind, o semn\xc4\x83tur\xc4\x83 digital\xc4\x83 se aplic\xc4\x83 unui \xc8\x99ir de bi\xc8\x9bi, \xc3\xaen timp ce oamenii \xc8\x99i aplica\xc8\x9biile \xe2\x80\x9ecred\xe2\x80\x9d c\xc4\x83 semneaz\xc4\x83 interpretarea semantic\xc4\x83 a acestor bi\xc8\x9bi. \xc3\x8en scopul de a fi interpretat semantic, \xc8\x99irul de bi\xc8\x9bi trebuie s\xc4\x83 fie transformat \xc3\xaentr-o form\xc4\x83 care este semnificativ\xc4\x83 pentru om \xc8\x99i aplica\xc8\x9bie, \xc8\x99i acest lucru se face prin procese bazate pe o combina\xc8\x9bie de hardware \xc8\x99i software de pe un sistem informatic. Problema este c\xc4\x83 interpretarea semantic\xc4\x83 a bi\xc8\x9bilor se poate schimba \xc3\xaen func\xc8\x9bie de procesele utilizate pentru transformarea bi\xc8\x9bilor \xc3\xaen con\xc8\x9binut semantic. Este relativ u\xc8\x99or s\xc4\x83 se schimbe interpretarea unui document digital implement\xc3\xa2nd modific\xc4\x83ri pe sistemul de calcul unde se proceseaz\xc4\x83 documentul. Dintr-o perspectiv\xc4\x83 semantic\xc4\x83, acest lucru creeaz\xc4\x83 incertitudine cu privire la ce anume a fost semnat. WYSIWYS (What You See Is What You Sign)  \xc3\xaenseamn\xc4\x83 c\xc4\x83 interpretarea semantic\xc4\x83 a unui mesaj semnat nu poate fi schimbat\xc4\x83. \xc3\x8en special, acest lucru \xc3\xaenseamn\xc4\x83 \xc8\x99i c\xc4\x83 un mesaj poate con\xc8\x9bine informa\xc8\x9bii ascunse, de care semnatarul nu este con\xc8\x99tient, \xc8\x99i care pot fi dezv\xc4\x83luite dup\xc4\x83 ce s-a aplicat semn\xc4\x83tura. WYSIWYS este o cerin\xc8\x9b\xc4\x83 necesar\xc4\x83 pentru validitatea semn\xc4\x83turilor digitale, dar aceast\xc4\x83 cerin\xc8\x9b\xc4\x83 este dificil de garantat din cauza cre\xc8\x99terii complexit\xc4\x83\xc8\x9bii sistemelor informatice moderne. Termenul WYSIWYS a fost inventat de c\xc4\x83tre Peter Landrock \xc8\x99i Torben Pedersen pentru a descrie unele dintre principiile de furnizare de semn\xc4\x83turi digitale sigure \xc8\x99i recunoscute legal pentru proiecte pan-europene.\n_START_SECTION_\nSemn\xc4\x83turile digitale comparativ cu semn\xc4\x83tura olograf\xc4\x83\n_START_PARAGRAPH_\nO semn\xc4\x83tur\xc4\x83 olograf\xc4\x83 poate fi replicat\xc4\x83 de pe un document pe altul prin copierea manual\xc4\x83 sau digital\xc4\x83 a imaginii, dar pentru a fi copii credibile de semn\xc4\x83tur\xc4\x83 care pot rezista controlului este necesar\xc4\x83 o semnificativ\xc4\x83 abilitate manual\xc4\x83 sau tehnic\xc4\x83, iar producerea de semn\xc4\x83turi olografe false care rezist\xc4\x83 controlului profesional este foarte dificil._NEWLINE_Semn\xc4\x83turile digitale criptografice leag\xc4\x83 o identitate electronic\xc4\x83 de un document electronic \xc8\x99i semn\xc4\x83tura digital\xc4\x83 nu poate fi copiat\xc4\x83 pe un alt document. Mai mult, verificarea cu certitudine a veridicit\xc4\x83\xc8\x9bii semn\xc4\x83turii digitale este la \xc3\xaendem\xc3\xa2na oricui, nu doar speciali\xc8\x99tilor._NEWLINE_Contractele de h\xc3\xa2rtie au uneori blocul de semn\xc4\x83turi olografe pe ultima pagin\xc4\x83, iar paginile anterioare pot fi \xc3\xaenlocuite dup\xc4\x83 aplicarea semn\xc4\x83turii. Semn\xc4\x83turile digitale pot fi aplicate pe un document \xc3\xaentreg, astfel c\xc4\x83 semn\xc4\x83tura digital\xc4\x83 de pe ultima pagin\xc4\x83 va indica alterarea dac\xc4\x83 orice date de pe oricare dintre pagini au fost modificate.\n_START_SECTION_\nStandardele industriei\n_START_PARAGRAPH_\nUnele industrii au stabilit standarde comune de interoperabilitate pentru utilizarea semn\xc4\x83turilor digitale \xc3\xaentre membrii industriei \xc8\x99i autorit\xc4\x83\xc8\x9bile de reglementare. \xc3\x8entre acestea se num\xc4\x83r\xc4\x83\xc2\xa0Automotive Network Exchange pentru industria de automobile \xc8\x99i SAFE-BioPharma Association pentru industria asisten\xc8\x9bei medicale.\n_START_SECTION_\nFolosirea unor perechi de chei pentru semnare \xc8\x99i criptare\n_START_PARAGRAPH_\n\xc3\x8en mai multe \xc8\x9b\xc4\x83ri, semn\xc4\x83tura digital\xc4\x83 are un statut similar semn\xc4\x83turii olografe tradi\xc8\x9bionale, cum este de exemplu \xc3\xaen\xc2\xa0legisla\xc8\x9bia UE privind semn\xc4\x83tura digital\xc4\x83.\xc2\xa0\xc3\x8en general, aceste prevederi \xc3\xaenseamn\xc4\x83 c\xc4\x83 orice este semnat digital se leag\xc4\x83 \xc3\xaen mod legal de semnatarul documentului. Din acest motiv, se consider\xc4\x83 adesea c\xc4\x83 cel mai bine este s\xc4\x83 se foloseasc\xc4\x83 perechi diferite de chei pentru criptare \xc8\x99i semnare. Folosind perechea de chei de criptare, o persoan\xc4\x83 se poate angaja \xc3\xaentr-o conversa\xc8\x9bie criptat\xc4\x83 (de exemplu, privind o tranzac\xc8\x9bie imobiliar\xc4\x83), dar criptarea nu semneaz\xc4\x83 din punct de vedere legal fiecare mesaj trimis. Doar atunci c\xc3\xa2nd ambele p\xc4\x83r\xc8\x9bi ajung la un acord, se semneaz\xc4\x83 un contract cu cheile de semnare, \xc8\x99i numai atunci exist\xc4\x83 obliga\xc8\x9bia legal\xc4\x83 de a respecta termenii unui anume document. Dup\xc4\x83 semnare, documentul poate fi trimis prin leg\xc4\x83tura criptat\xc4\x83. Dac\xc4\x83 o cheie de semnare se pierde sau se compromite, aceasta poate fi revocat\xc4\x83 pentru a anula toate tranzac\xc8\x9biile viitoare efectuate cu ea. Dac\xc4\x83 o cheie de criptare se pierde, trebuie utilizat\xc4\x83 o copie de rezerv\xc4\x83 sau o\xc2\xa0cheie \xc3\xaen custodie\xc2\xa0pentru a continua vizualizarea con\xc8\x9binutului criptat. Cheile de semnare nu trebuie salvate sau puse \xc3\xaen custodie dec\xc3\xa2t dac\xc4\x83 locul copiei de rezerv\xc4\x83 este \xc8\x99i el criptat \xc3\xaen mod sigur.'